Document ID: 32003R1128

Europos Parlamento ir Tarybos reglamentas (EB) Nr. 1128/2003
2003 m. birželio 16 d.
iš dalies pakeičiantis Reglamentą (EB) Nr. 999/2001 dėl pereinamojo laikotarpio priemonių pratęsimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, visų pirma į 152 straipsnio 4 dalies b punktą,
atsižvelgdami į Komisijos pasiūlymą [1],
atsižvelgdami į Europos ekonomikos ir socialinių reikalų komiteto nuomonę [2],
po konsultacijos su Regionų komitetu,
veikdami Sutarties 251 straipsnyje nustatyta tvarka [3],
kadangi:
(1) 2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles [4], numatyta visiems teisės aktams dėl užkrečiamųjų spongiforminių encefalopatijų Bendrijoje taikyti bendrus teisinius pagrindus.
(2) Reglamente (EB) Nr. 999/2001 nustatomos taisyklės valstybės narės, trečiosios šalies arba vieno iš jų regionų galvijų spongiforminės encefalopatijos (GSE) statusui nustatyti. Šiuo statusu (toliau - GSE statusas), nustatomos tam tikros GSE kontrolės ir tam tikrų gyvų gyvūnų ir gyvūninės kilmės produktų prekybos ir importo priemonės. Reglamente numatyta, kad, prieš nustatant GSE statusą, ne ilgesniam kaip dviejų metų laikotarpiui turi būti priimtos pereinamojo laikotarpio priemonės.
(3) 2001 m. birželio 29 d. Komisijos Reglamente (EB) Nr. 1326/2001 [5] numatytos pereinamojo laikotarpio priemonės, kurios turi būti taikomos ne ilgiau kaip du metus nuo 2001 m. liepos 1 d.
(4) Taikant Reglamentu (EB) Nr. 999/2001 nustatytus kriterijus GSE statusui nustatyti, susidurta su tam tikromis problemomis. Komisija su valstybėmis narėmis aptarė galimus tų kriterijų pakeitimus, siekiant geriau suderinti GSE statusą ir riziką. Šio aptarimo rezultatams didelės įtakos gali turėti Tarptautinio epizootijų biuro Tarptautinio gyvūnų sveikatos kodekso GSE skyriaus pakeitimai.
(5) Siekiant suteikti laiko šiam aptarimui baigti, būtina pratęsti to pereinamojo laikotarpio priemonių taikymo laikotarpį.
(6) Todėl Reglamentas (EB) Nr. 999/2001 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 23 straipsnio antroji dalis pakeičiama taip:
"Siekiant sudaryti sąlygas dabartinėms priemonėms pakeisti šiuo reglamentu nustatytomis priemonėmis, vadovaujantis šia tvarka pereinamojo laikotarpio priemonės priimamos laikotarpiui, kuris baigiasi ne vėliau kaip 2005 m. liepos 1 d."
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2003 m. birželio 16 d.

Labels: 0
6